钦定古今图书集成/明伦汇编/官常典/第794卷 > 任熊祥
## 钦定古今图书集成/明伦汇编/官常典/第794卷 > 任熊祥

按《金史》本传：熊祥，字子仁，八代祖圜，为后唐宰相。圜
孙睿，随石晋北迁，遂为燕人。熊祥登辽天庆八年进
士第，为枢密院令史。太祖平燕，以其地𢌿宋。熊祥至
汴，授武当丞。宋法新附，官不釐务，熊祥言于郡守杨
晢曰：“‘既不与事，请止给半俸以养亲’。晢虽不许，而喜
其廉。”金人取均、房州，熊祥归朝，复为枢密院令史。时
西京留守高庆裔摄院事，无敢忤其意者，熊祥未尝
阿意事之。其后杜充、刘筈同知燕京行省，法制未一，
日有异论，熊祥为折衷之。历深、磁州刺史，开封少尹，
行台工部郎中，同知汴京留守事。天德初，为山东东
路转运使，改镇西军节度使。是时，诏徐文、张弘信讨
东海县，弘信逗遛，称疾不进，决杖二百。熊祥被诏为
会试主文，以“事不避难臣之职”为赋题。及御题，熊祥
复以“赏罚之令信如四时”为赋题。海陵大喜，以为翰
林侍读学士。大定初，起为太子少师。时契丹贼窝斡
窃号北鄙，用兵未息，上以为忧，诏公卿百官议所以
招伐之宜，众皆异议，熊祥徐进曰：“陛下以劳民为忧用兵为重，莫若以恩”信招怀之。上问：孰可使者对曰：
“臣虽老，凭国威灵，尚堪一行。”上曰：“卿老矣，无烦为此。”
七年，复致仕。熊祥事母以孝闻。母没时，熊祥年已七
十，不食三日，人皆称之。卒于家。